Diari Oficial de la Generalitat Valenciana


Sumari del DOGV 4934, del 28-01-2005 (2005/684)

RESOLUCIÓ de 10 de gener de 2005, de la direcció general d'Ensenyament, per la qual es convoquen proves d'accés als cicles formatius de formació professional específica.
-------------------------------------------------------------------------------------------------------------------------------------------------------------------------

### Dades del document

Número de DOGV
:   4934

Data del DOGV
:   28-01-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/684


Data del document
:   10-01-2005

Organisme emissor
:   Conselleria de Cultura, Educació i Esport

Tipus de document
:   Resolució

Anàlisi jurídica

 Descriptors 

:   * examen
    * formació professional
    * ensenyament professional

RESOLUCIÓ de 10 de gener de 2005, de la direcció general d'Ensenyament, per la qual es convoquen proves d'accés als cicles formatius de formació professional específica. [2005/X684]
  
La Llei Orgànica 10/2002 de 23 de desembre de Qualitat de l'Educació establix, en el Títol I, Capítol VI, article 38, els requisits d'accés als cicles formatius de la Formació Professional Específica indicant, en el punt 2 del dit article, que també podran accedir a la Formació Professional aquells aspirants que, mancant dels requisits acadèmics, superen una prova d'accés.-
  
L'Orde de 14 de març de 2001, de la Conselleria de Cultura i Educació (DOGV de 2 d'abril), que regula les proves d'accés als cicles formatius de la Formació Professional Específica que s'impartisquen a la Comunitat Valenciana ordena en el seu apartat 1r, a la Direcció General competent, a convocar, almenys una vegada a l'any, dites proves; per això resolc:
  
1. Finalitat
  
La present resolució té com a finalitat convocar proves d'accés als Cicles Formatius de Formació Professional Específica.
  
2. Convocatòria
  
Les proves d'accés als cicles formatius, tant de grau mitjà com de grau superior, es realitzaran el dia 21 de maig de 2005, segons l'horari indicat en els punts 9 i 10 d'esta resolució.
  
3. Lloc de realització
  
Les proves d'accés es realitzaran en els Instituts d'Educació Secundària (IES) que determinen les corresponents Direccions Territorials de Cultura, Educació i Esport.
  
Les relacions dels IES on tindran lloc les proves, amb indicació dels cicles a què donaran accés, seran exposades en les direccions territorials de Cultura, Educació i Esport i en tots els IES de la respectiva província.
  
4. Condicions de presentació
  
Tota aquella persona que no reunisca els requisits acadèmics d'accés directe a un cicle formatiu, podrà concórrer a les proves d'accés sempre que complisca les condicions següents:
  
- Tindre, com a mínim, 17 anys d'edat o complir-los durant l'any 2005, per als cicles de grau mitjà.
  
- Tindre 20 anys d'edat o complir-los durant l'any 2005, per als cicles de grau superior.
  
Si s'acredita haver superat un cicle formatiu de grau mitjà i es desitja accedir a un cicle formatiu de grau superior de la mateixa família professional, bastarà de tindre 18 anys d'edat o complir-los, també, l'any 2005.
  
5. Calendari d'inscripció
  
El període d'inscripció a les proves d'accés, tant als cicles de grau mitjà com de grau superior, estarà comprés entre els dies 1 de març al 9 d'abril de 2005, estos dos inclosos, (amb independència del calendari ordinari d'admissió de l'alumnat establit en les Resolucions de les Direccions Territorials de Cultura, Educació i Esport per a alumnes de grau mitjà i en la Resolució de la Direcció General d'Ensenyament, per a alumnes de grau superior).
  
6. Sol·licitud d'inscripció i documentació
  
Les sol·licituds d'inscripció es presentaran en el centre docent, en què es sol·licite, en primera opció, l'admissió per a cursar el cicle formatiu que es desitja.
  
Els models de sol·licitud apareixen en els annexos a esta resolució.
  
Junt amb la sol·licitud, els aspirants hauran de presentar la documentació següent:
  
- Document Nacional d'Identitat o Passaport amb fotocòpia per a ser confrontada.
  
- Declaració responsable de què no es reunixen els requisits d'accés directe, i que, si en el moment de formalitzar la matrícula al cicle reuniren tals requisits, renunciarien a l'accés per prova, fins i tot en el cas d'haver-la superat, per a optar a les places d'accés directe. Un model d'esta declaració s'arreplega en els annexos d'esta resolució.
  
L'alumnat que presentant, en el període d'inscripció la sol·licitud a la prova d'accés als cicles formatius de grau mitjà estiga cursant un programa de garantia social a la Comunitat Valenciana, haurà d'aportar obligatòriament, fins al dia 27 de juny de 2005 inclòs, el certificat de superació, perquè la Comissió d'Avaluació puga qualificar la seua prova d'accés segons el que indica el punt 13 d'esta resolució.
  
L'alumnat que presentant en el període d'inscripció la sol·licitud a la prova d'accés a un cicle de grau superior, i puga acreditar l'haver superat un cicle formatiu de grau mitjà de la mateixa família professional del superior a què es desitja accedir, haurà d'aportar fins a 27 de juny de 2005 inclòs, el certificat acadèmic corresponent, perquè la Comissió d'Avaluació puga comprovar que es complix la condició a què es fa referència en el punt 4 d'esta resolució. En este sentit, els centres receptors de les sol·licituds d'inscripció a les proves d'accés a cicles formatius de grau superior, realitzaran una inscripció supeditada a l'obtenció del certificat acadèmic de superació del corresponent cicle formatiu de grau mitjà. En la llista provisional i en la llista definitiva dels resultats de les proves, els mencionats alumnes, en el cas d'haver superat el cicle, figuraran amb la qualificació obtinguda en dites proves.
  
Abans del 15 d'abril, els centres receptors de les sol·licituds remetran còpia d'estes, junt amb la resta de documentació aportada, als IES on es realitzaran les corresponents proves d'accés.
  
7. Efectes i validesa
  
Els que superen la prova d'accés obtindran un certificat de superació (Mireu el punt 14 d'esta resolució) que els permetrà optar a la reserva d'almenys un 20% de les places disponibles del cicle formatiu en què realitzen la prescripció; per això, hauran de confirmar esta i presentar el certificat d'haver superat les proves d'accés, abans de l'1 de juliol de 2005 inclòs, en el centre educatiu on desitgen cursar el cicle formatiu.
  
Aquells aspirants que superen la prova d'accés, hauran de formalitzar la prescripció i posterior matriculació en els períodes que per a això s'establisquen, en el centre educatiu on vullguen realitzar el cicle formatiu.
  
Els que hagueren superat la prova d'accés en convocatòries anteriors i no complisquen els requisits d'accés directe, podran optar directament a la reserva del 20% de les places indicada en el paràgraf anterior, dins del termini previst per a la prescripció als cicles formatius. En este cas, les sol·licituds es baremaran al costat de les presentades una vegada superades les proves corresponents a la present convocatòria.
  
La superació de les proves permetrà l'accés als cicles formatius, en les condicions que en cada curs s'establisquen, als que no complisquen els requisits acadèmics d'accés directe.
  
El certificat que acredita haver superat la prova d'accés als cicles formatius de Formació Professional Específica té validesa en tot l'Estat, mantenint la seua vigència mentre no es modifiquen els Títols i les seues corresponents ensenyances mínimes.
  
8. Orientació a l'alumnat
  
La direcció dels IES on es realitzen les proves d'accés, designaran el professorat dels distints departaments didàctics i/o d'Orientació, que hauran d'orientar les persones interessades en la realització d'estes.
  
La dita orientació tindrà per objecte informar sobre el calendari, estructura, continguts, criteris d'avaluació i possibilitat d'exempció de dites proves.
  
9. Prova d'accés a cicles formatius de grau mitjà
  
1. Objectius
  
Els aspirants hauran d'acreditar els coneixements i habilitats suficients per a cursar amb aprofitament dites ensenyances.
  
El nivell exigible serà el corresponent al de l'Educació Secundària Obligatòria (ESO)
  
2. Estructura i continguts
  
La prova d'accés als cicles formatius de grau mitjà, comuna a tots ells, constarà únicament d'una part general dividida en dos apartats, A i B.
  
L'apartat A inclourà la comprensió i expressió de textos escrits amb propietat, autonomia i creativitat al costat de coneixements de Ciències Socials, Geografia i Història.
  
En l'apartat B es proposarà la resolució d'exercicis de Matemàtiques al costat d'altres coneixements de Tecnologia i Ciències de la Naturalesa.
  
Els continguts d'estos dos apartats estaran adaptats al que establix en el currículum vigent de ESO a la Comunitat Valenciana.
  
3. Desenrotllament de les proves
  
Les proves es realitzaran el mateix dia i a la mateixa hora, d'acord amb el calendari següent:
  
Dia: 21 de maig de 2005
  
Horari: 9 h 30 min.: Apartat A . Duració: 2 hores
  
12.00 hores: Apartat B. Duració: 2 hores
  
10. Prova d'accés a cicles formatius de grau superior
  
1. Objectius
  
Acreditar la maduresa en relació amb matèries comunes i de modalitat del Batxillerat i les capacitats corresponents al camp professional de què es tracte.
  
2. Estructura i continguts
  
La prova d'accés als cicles formatius de grau superior constarà de dos parts: part general, comuna a tots els cicles i part específica.
  
La part general constarà de dos apartats:
  
Apartat A, on es demanaran respostes argumentades relatives a preguntes sobre continguts de matèries comunes del Batxillerat (Llengua i Literatura i Història), que es formularan després de la lectura comprensiva d'un text.
  
Apartat B, que constarà d'exercicis de Matemàtiques, els continguts del qual estan inclosos en el currículum de les matèries de Matemàtiques Aplicades a les Ciències Socials I i II.
  
La part específica inclourà continguts de determinades matèries de modalitat o optatives del Batxillerat, segons siga l'opció a què estiga adscrit el cicle formatiu. En l'annex IV s'indiquen les sis opcions en què s'agruparan les proves, les matèries de Batxillerat en què es basaran i els cicles formatius a què donen accés.
  
El contingut d'estes proves s'adequarà als currículums vigents a la Comunitat Valenciana de les distintes matèries del Batxillerat.
  
3. Desenrotllament de les proves
  
Les proves es realitzaran, el mateix dia i a la mateixa hora, d'acord amb el calendari següent:
  
Dia: 21 de maig de 2005
  
Horari: 9 h 30 min.: Part general (Apartat A). Duració: 1h 30 min.
  
11 h 30 min.: Part general (Apartat B). Duració:1h 30 min.
  
15 h 30 min : Part específica. Duració: 2 h 30 min.
  
11. Elaboració de les proves
  
Els exercicis de les proves seran elaborats per l'Àrea de Formació Professional.
  
12. Comissions de Coordinació i d'Avaluació
  
- Comissions de Coordinació:
  
Es constituirà en cada província una Comissió de Coordinació formada per:
  
- Un inspector d'educació, designat pel director Territorial de Cultura, Educació i Esport que la presidirà.
  
- Un professor tutor de cicle formatiu, nomenat pel director Territorial de Cultura, Educació i Esport.
  
Les seues funcions seran:
  
- Remetre els exercicis de les proves als IES on es realitzaran.
  
- Supervisar el desenrotllament de les proves.
  
- Atendre les consultes que respecte d'això realitzen els IES.
  
La Direcció General d'Ensenyament convocarà a les tres Comissions de Coordinació a les reunions conjuntes per a organitzar el desenrotllament de les proves.
  
- Comissions d'Avaluació:
  
En cada un dels IES en què es realitzen les proves es constituirà una Comissió d'Avaluació per a les proves d'accés a cicles de grau mitjà i/o de proves d'accés a cicles de grau superior, composta per:
  
- El president que serà el director de l'IES o, si no n'hi ha, un professor de Secundària o un professor Tècnic de Formació Professional.
  
- Quatre professors dels departaments didàctics relacionats amb les matèries de les proves, dels quals el de menor edat, actuarà com a secretari de la comissió.
  
- Així mateix, es podrà incorporar un assessor docent per tribunal en les proves d'accés a cicles formatius de grau mitjà i fins a un màxim de dos assessors per tribunal en les de grau superior, depenent de la complexitat dels exercicis a avaluar derivada de les diferents opcions que pot elegir l'alumnat.
  
- Els components seran nomenats pels respectius directors Territorials de Cultura, Educació i Esport.
  
Es constituirà una Comissió d'Avaluació per cada grup d'entre 150 i 160 aspirants a realitzar les proves.
  
Esta comissió tindrà les funcions següents:
  
- Organització i realització de la prova.
  
- Resolució de les sol·licituds d'exempció.
  
- Correcció i qualificació.
  
- Ompliment de l'acta i publicació de les llistes provisionals i llistes definitives dels resultats
  
- Resolució de les reclamacions de qualificacions estimades incorrectes
  
13. Qualificació i publicació
  
- Qualificació de les proves
  
Per a la qualificació de les proves s'utilitzaran les escales de puntuacions indicades a continuació, considerant-se aptes els exercicis amb qualificació igual o superior a cinc.
  
a) Qualificació de les proves d'accés a cicles de grau mitjà:
  
Cada un dels apartats que constituïxen la prova es qualificarà entre 0 i 5 punts. La qualificació final serà la corresponent a la suma de les qualificacions d'estos dos apartats.
  
D'acord amb l'Orde conjunta de 24 de febrer de 2000, de les Conselleries de Cultura, Educació i Ciència i d'Ocupació, per la qual es regulen els programes de garantia social a la Comunitat Valenciana (DOGV de 14-3-2000), l'alumnat que haja superat un d'ells, amb una qualificació igual o superior a 5 i complisca els requisits per a realitzar la prova d'accés als cicles formatius de grau mitjà, disposarà d'una puntuació de partida que se sumarà a l'obtinguda en la prova; la dita puntuació s'obtindrà multiplicant la mitjana aritmètica de les qualificacions obtingudes en cada una de les àrees de Formació Bàsica i de Formació i Orientació Laboral i en cada u dels mòduls que componen l'àrea de Formació Professional Específica, sempre que estes siguen iguals o superiors a 5, pel coeficient 0,1.
  
b) Qualificació de les proves d'accés a cicles de grau superior:
  
Cada un dels apartats que constituïxen la part general de la prova es qualificarà entre 0 i 5 punts. La qualificació final de la part general serà la corresponent a la suma de les qualificacions d'estos dos apartats.
  
La part específica de la prova es qualificarà entre 0 i 10 punts.
  
Quan l'aspirant haja de realitzar les dos parts, la qualificació global de la prova s'obtindrà calculant la mitjana aritmètica de les qualificacions, sempre que en les dos haja obtingut una qualificació de 5 punts o superior.
  
Quan l'aspirant haja de realitzar una sola de les parts, per exempció de l'altra, la qualificació global serà l'obtinguda en esta.
  
Quan l'aspirant estiga exempt/a de la realització de les dos parts de la prova, la qualificació global, serà de 5.
  
L'acta d'avaluació es confeccionarà segons el model que figura en els annexos d'esta resolució. Quan la qualificació siga d'apte es farà constar en la dita acta la puntuació numèrica, expressada amb dos xifres decimals.
  
Les comissions avaluadores remetran còpia de les actes d'avaluació a les Direccions Territorials de Cultura, Educació i Esport corresponents en el termini màxim de set dies des de la publicació de les llistes definitives.
  
- Publicació de llistes
  
El resultat provisional de les proves es publicarà el dia 10 de juny de 2005 en el tauler d'anuncis dels IES on s'hagen realitzat les mateixes i, també, en les Direccions Territorials de Cultura, Educació i Esport. El llistat definitiu d'aprovats, ordenat per qualificacions, es farà públic, en els mateixos llocs, el dia 27 de juny de 2005.
  
14. Certificats
  
El secretari de l'IES en què es realitzen les proves expedirà, amb data 27 de juny de 2005, un certificat a les persones que les hagen superat en la seua totalitat, segons el model que figura en l'annex VI d'esta resolució. En cap cas s'estendrà certificat de la superació parcial de la prova.
  
En el certificat que s'estenga als qui hagen superat la prova d'accés a cicles formatius de grau mitjà, haurà de constar expressament que li permet cursar qualsevol d'estos.
  
En el certificat que s'estenga als qui hagen superat la prova d'accés a cicles formatius de grau superior, haurà de constar el nom de cada un dels cicles formatius a què dóna accés, segons les opcions que figuren en l'annex IV de la present resolució.
  
En el certificat que s'estenga als que acrediten haver superat un cicle de grau mitjà i superen la prova d'accés a algun cicle de grau superior de la mateixa família professional sense tindre 20 anys d'edat, d'acord amb el que especifica l'apartat 4 de la present resolució, haurà de constar expressament que només poden accedir als cicles d'eixa mateixa família professional.
  
15. Exempcions
  
- Exempció de la part general de la prova d'accés a cicles de grau superior.
  
Aquelles persones que posseïsquen el certificat d'haver superat totalment la prova d'accés a qualsevol cicle formatiu de grau superior, quedaran exempts de realitzar la part general de la prova.
  
- Exempció de la part específica de la prova d'accés a cicles de grau superior.
  
- Podran quedar exempts de la part específica de la prova els que acrediten una experiència laboral en el mateix camp professional a què pertany el cicle formatiu a què es desitja accedir.
  
- La relació laboral ha de superar l'any natural i els dies cotitzats a la Seguretat Social, ser almenys de 150.
  
Els interessats en estes exempcions hauran de fer-ho constar en la sol·licitud d'inscripció, i adjuntar els documents següents:
  
Per a l'exempció de la part general:
  
- Certificat d'haver superat totalment la prova d'accés a qualsevol cicle formatiu de grau superior.
  
Per a l'exempció de la part específica:
  
a) Certificats de les empreses on s'haja treballat en la que es faça constar específicament la duració del contracte, l'activitat laboral feta per l'interessat i el nombre d'hores dedicades a esta. En el cas de Treballadors Autònoms, certificat d'alta en l'Impost d'Activitats Econòmiques.
  
b) Certificat de la Tresoreria de la Seguretat Social o de la Mutualitat Laboral a què estiguera afiliat, on conste l'empresa i el període de contractació o si és procedent el període de cotització en el Règim especial de Treballadors Autònoms.
  
Els centres receptors d'una sol·licitud d'exempció de la part específica hauran d'adjuntar a l'expedient que remeten a l'IES on realitzarà la prova l'interessat, un informe del departament didàctic de la Família Professional del cicle formatiu a què desitja accedir, argumentant la proposta d'exempció a la vista de la documentació aportada.
  
Els membres de la Comissió Avaluadora es constituiran en comissió de valoració de la documentació presentada als efectes d'exempcions. El resultat de la seua valoració s'entregarà per mitjà d'informe al president de la Comissió, que haurà de dictar una resolució expressa individualitzada, que serà comunicada a l'aspirant abans del 29 d'abril de 2005, i de la qual s'enviarà una còpia al centre que va tramitar la sol·licitud d'exempció. El contingut de la resolució s'adjuntarà a la sol·licitud d'inscripció de l'aspirant per mitjà de la corresponent diligència.
  
En cas de resolució denegatòria, esta haurà de ser motivada i contra esta podrà interposar-se recurs d'alçada davant de el/la director/a territorial de Cultura, Educació i Esport corresponent, qui el resoldrà.
  
També quedaran exempts de realitzar la part específica de la prova d'accés a cicles formatius de grau superior de la Família Professional d'Activitats Físiques i Esportives, els que acrediten, per mitjà de certificat de la Secretària Autonòmica d'Esport, ser esportista d'elit (nivells A i B) de la Comunitat Valenciana o condició d'esportista d'alt nivell, segons el que establix el Reial Decret 1.467/97, de 19 de setembre (BOE de 16 d'octubre).
  
16. Reclamacions de qualificacions
  
Segons s'establix en el punt 12 d'esta resolució, les Comissions d'Avaluació seran les encarregades de resoldre les reclamacions sobre les qualificacions de les proves.
  
D'acord amb el punt 13, els resultats provisionals de les proves es faran públics en el centre docent en què es van realitzar, el dia 10 de juny de 2005. El procediment de reclamació de qualificacions serà el que establix la normativa que regula l'exercici del dret de reclamació de qualificacions estimades incorrectes. A l'efecte, els presidents de la Comissions d'Avaluació tindran les competències que atribuïx als directors dels centres educatius, l'Orde 23 de gener de 1990 de la Conselleria de Cultura, Educació i Ciència (DOGV de 7.2.90) i la Resolució de 23 de gener de 1990 de la Direcció General d'Ordenació i Innovació Educativa (DOGV de 7.2.90)
  
17. Indemnitzacions
  
Els components de les Comissions de Coordinació i d'Avaluació, tindran els drets establits en el Decret 24/1997, d'11 de febrer, del Govern Valencià, sobre indemnitzacions per raons de servici i gratificacions per servicis extraordinaris.
  
Contra la present resolució, que no esgota la via administrativa, es podrà interposar recurs d'alçada davant el secretari autonòmic d'Educació en el termini d'un mes a comptar des de l'endemà de la publicació en el Diari Oficial de la Generalitat Valenciana, de conformitat amb l'article 114 i 115 de la Llei 30/1992, redacció donada per la Llei 4/1999, de Règim Jurídic de les Administracions Públiques i del Procediment Administratiu Comú